text: Politik i køkkenregionen
  15 september 2011 kl. 06.48
  I disse dage handler meget om politik. Valgflæsk står i dag på menuen i mange hjem. Nogle laver det på sønderjysk - og så er der valgkager.
  I ugerne op til folketingsvalget har en bagermester i Fredericia bagt kager i korrekte politiske farver - blå og rød. Uanset farven, så er kagerne ens. Ingen forskel i smagen.
  Men alligevel har bageren solgt flest af de røde kager. Fredericia er en gammel socialdemokratisk fæstning, og det kan være en forklaring på at de røde kager har været de mest populære. En anden kan være, at rød glasur forekommer mere appetitlig end blå.
   
  Med hensyn til valgflæsk er det en tradition i Sønderjylland, at det er paneret på begge sider. Andre steder bliver flæsk lagt direkte på panden, og det bliver stegt, indtil det er sprødt, så det knager.
  